Rahoto Duk mutumin da bai da mataimaki sai Allah, ka ji tsoron fada da shi
In bin hanya da tare hanya laifi ne, shi ke nan sai a yi gyara a tsarin mulkin Nijeriya. Amma Shugaban kasa ya tare hanya, Gwamnoni sun tare hanya. Nan zabe in ya zo, 2019, za ka gani masu neman takara za su yi ta yin muzaharori suna tare hanya. Amma a ware wasu saboda kahon zuka, a kyamace su, ba daidai ba ne.
Wai ai suna zagin Sahabbai, ina ruwan tsarin mulkin Nijeriya da Sahabi? Tsarin mulkin Nijeriya bai san sahabi ba. A wani “police station” an taba kai wani mutum kara. Can da DPO ya ji hayaniya ya ce, kai me ya faru ne? Sai aka ce masa an kawo wani mutum ne yana zagin Sahabi. Sai DPO din ya ce a kawo Sahabin ya rubuta ‘statement’. Sai aka yi masa bayani, sannan ya ce, to wannan shirme ne ai.
Wallahi mu yi hankali. A lokaci na farko, Maulidi da muka saba yi a Murtala Square, a shago muka yi, a ’Yan Tukwane, Maulidin Jiha a baki daya, Maulidin Annabi, alhalin Gwamna yana Musulmi, Shugaban kasa Musulmi, Kwamishinan ’yan sanda Musulmi, amma a shago aka yi Maulidi a karo na farko. To, wata ran a shagon ma ba zai yiwu ba. Ku rubuta wannan, saboda wahabiyawan nan suna zuwa suna yi masu famfo, suna gaya masu cewa Allah ya ba ka mulki, duk abin da yake bidi’a ne ka yi maganin sa. Wallahi abin da suke gaya masu ke nan. Allah ya ba ka mulki, don haka Allah ya zabo ka Ahalus Sunnah ne, kai mai riko da Kur’ani, mai riko da sunnah, saboda haka dama ce Allah ya ba ka shekara hudu ne, a wannan dama ka yi kokari ka ruguza bidi’a. Shi kuma daman bai san bidi’a ba.
Ku rubuta, mun fada a baya kuna ganin kamar ba zai yiwu ba, to yanzun ma ku rubuta. Wannan Maulidi da ake yi a shago, wata rana ko da ranmu ko ba ranmu, za a zo a tarar an yarda a yi a shagon, amma a tarar ’yan sanda sun kewaye wurin, cewa ba a yarda ba saboda an sami ‘security report’ cewa za a yi tashin hankali. Daman haka ake fada. Ba za a ce an hana ku ba, a’a za a kawo wani abu ne, a ce an sami labarin za a yi kaza, shi ke nan, saboda haka ku yi hakuri. Allah Ya kiyaye.